b'\n_START_ARTICLE_\nSoter\n_START_SECTION_\n\xc5\xbdivotopis\n_START_PARAGRAPH_\nPrema zbirci Liber pontificalis rodio se u Fondiju, blizu Rima, u obitelji gr\xc4\x8dkog podrijetla. Nakon izbora za papu, jedan od prvih poteza bila mu je odredba o skupljanju novca za potrebe Crkve u Korintu. Pismo \xc5\xa1to ga je tom prilikom, u ime rimske Crkve, poslao korintskoj izgubljeno je, premda su ga neki stru\xc4\x8dnjaci poku\xc5\xa1ali identificirati s takozvanom "Drugom Klementovom poslanicom" (u starini je autorstvo krivo pripisivano papi Klementu I.). S druge strane, sa\xc4\x8duvano je pismo kojim korintski biskup Dionizije zahvaljuje rimskoj Crkvi._NEWLINE_U razdoblju Soterova pontifikata jo\xc5\xa1 su se sna\xc5\xbenije \xc5\xa1irile ideje montanisti\xc4\x8dkog krivovjerja, koje su zbog svojih antisocijalnih manifestacija mo\xc5\xbeda dovele i do progona kr\xc5\xa1\xc4\x87ana u doba cara Marka Aurelija. Me\xc4\x91u Soterovim odlukama spominje se i odredba prema kojoj je \xc5\xbeenidba valjana samo ako je blagoslovi sve\xc4\x87enik, te ponovno osna\xc5\xbeenje uredbe po kojoj je \xc5\xbeenama zabranjeno dodirivati kale\xc5\xbe i patenu, te paliti tamjan za liturgijskih slavlja._NEWLINE_Me\xc4\x91utim, na odre\xc4\x91eni na\xc4\x8din je uveo mogu\xc4\x87nost djelovanja \xc5\xbeena u crkvi pod uvjetom da su bile "\xc4\x8diste" i da su pomagale sve\xc4\x87enicima. U tome je zapravo korijen nastanka budu\xc4\x87ih redova \xc4\x8dasnih sestara. U nekim izvorima se spominje da su \xc5\xbeene svoju \xc4\x8dasnost morale dokazivati spavaju\xc4\x87i sa sve\xc4\x87enicima, ali bez fizi\xc4\x8dkog odnosa, no da se ovo posljednje \xc4\x8desto nije po\xc5\xa1tivalo. \xc4\x8cini se, prema nekim izvje\xc5\xa1\xc4\x87ima, da je upravo Soter uveo godi\xc5\xa1nje slavlje Uskrsa u Rimu. Pokopan je na Kalistovu groblju u Rimu, iako jedna druga predaja dr\xc5\xbei da je pokopan blizu bazilike sv. Petra. U doba pape Sergija II. njegovi su ostaci prenijeti u crkvu sv. Silvestra, a odande u crkvu sv. Siksta. Postoji i tradicija prema kojoj je dio njegovih ostataka pokopan u katedrali u Toledu. Rimski martirologij ubraja ga me\xc4\x91u mu\xc4\x8denike, no nema dokaza da se ono doista i dogodilo:_NEWLINE_ \xe2\x80\x9e22. travnja - U Rimu na Apijskoj cesti, ro\xc4\x91enje za nebo svetog Sotera, pape i mu\xc4\x8denika.\xe2\x80\x9d_NEWLINE_Spomendan mu je 22. travnja, zajedno sa sv. Kajom.'